**Кудраўцава Вольга Сергееўна,   
настаўнік беларускай мовы і літаратуры**

**Тэма: “Аркадзь Куляшоў. Жыццёвы і творчы шлях”**

**Мэты:**

пазнаёміць з асноўнымі фактамі жыццёвага шляху А. Куляшова, стварыць умовы для асэнсавання творчай спадчыны паэта;

садзейнічаць узбагачэнню эмацыянальнай сферы вучняў, развіццю іх камунікатыўных навыкаў.

**Задачы:**

зацікавіць вучняў творчасцю Аркадзя Куляшова;

абуджаць любоў да роднага слова;

выхоўваць любоў да роднай мовы, спадчыны.

**Форма ўрока:** семінар-практыкум.

**Абсталяванне:** падручнік, мультымедыа, выстава “Аркадзь Куляшоў. “Размова з патомкамі”, клас, абсталяваны пад канферэнц-залу.

**Ход урока**

1. **Арганізацыйны момант. Настрой на працу.**

* Дзень добры, шаноўныя вучні. Сённяшні наш урок упершыню пройдзе ў форме семінара. Такая форма ўрока спалучае ў сабе элементы канферэнцыі і круглага стала. Пагэтаму я з поўным правам магу запрасіць вас заняць свае месцы ў імправізаванай канферэнц-зале. Сядайце, калі ласка, на месцы, якія пазначаныя вось на такіх шыльдачках.
* Перш чым пачаць размову, скажыце, калі ласка, вы ведаеце, каму будзе прысвечаны ўрок? Што вы чакаеце ад нашага сённяшняга ўрока? (адказы вучняў)
* Што ж, пачнем нашу працу. Я таксама займу сваё месца за сталом, згодна з рэгламентам і пасадай кіраўніка семінара.

1. **Паведамленне тэмы ўрока. Уступнае слова.**

* Каму будзе прысвечаны сённяшні ўрок-семінар, вы ведалі загадзя. Я толькі звяртаю вашу ўвагу, што поўнасцю тэма ўрока гучыць наступным чынам: “Аркадзь Куляшоў. Жыццёвы і творчы шлях”. Творчасць пісьменніка вывучаецца ў рамках раздзела “Беларуская літаратура пасляваенных дзесяцігоддзяў”. Дарэчы, імя Аркадзя Куляшова для вас не новае. З яго творчасцю вы ўжо трошкі знаёмыя. Назавіце творы, якія вывучалі раней. (8 клас – “Маці”, “Балада пра чатырох заложнікаў”)
* Зыходзячы з заяўленай тэмай, сфармулюйце, калі ласка, задачы ўрока: што мы павінны зрабіць? (адказы вучняў). Дзякую. Сапраўды так. І нагадаю, Аркадзь Куляшоў пэўным чынам наш зямляк, ён уражэнец Магілёўшчыны – зямлі багатай на таленты. І я прапаную ў гэтым таксама ўпэўніцца на працягу ўрока.

1. **Праверка апераджальнага дамашняга задання. Абарона і прэзентацыя праектаў.**

Дома кожны з вас падрыхтаваў нейкія міні-праекты або выступленні. Зараз я прапаную вам расказаць пра свае работы або, як кажуць, зрабіць іх прэзентацыю. У ходзе выступленняў вашых аднакласнікаў, вы можаце сабе нешта занатоўваць у сшыткі ці пазначаць на лістках, а потым дома апрацаваць гэтыя звесткі, зрабіць канспект. Акрамя таго вам давядзецца ацаніць работу сваіх таварышаў па вось такой схеме (Ацэначны ліст).

|  |  |  |  |  |  |
| --- | --- | --- | --- | --- | --- |
| Крытэрыі ацэнкі | Дамашняе заданне | Праца на ўроку | | | |
| Удзел у абмеркаваннях | Гутарка па вершу | Удзел у заключнай частцы | Агульная колькасць балаў |
| Аб’ём выкананай работы |  |  |  |  |  |
| Вуснае маўленне |  |  |  |  |  |
| Актыўнасць |  |  |  |  |  |

*(За дамашняе заданне: ад 1 да 5 балаў; за працу на ўроку: за кожны правільны адказ – плюс адзін бал. Калі вучнем набрана больш 20 балаў – 10 балаў за ўрок; набраныя 18-20 балаў – 8 за ўрок; 15-17 балаў – 7 за ўрок; да 15 балаў – шэсць за ўрок)*

**Абарона прэзентацый і праектаў:**

А) Прэзентацыя буклета “Аркадзь Куляшоў. Цікавыя факты з жыцця і творчасці”.

Б) Дэманстрацыя прэзентацыі “Аркадзь Куляшоў. Фотагалерэя пісьменніка”.

В) Паведамленне: “Творы Аркадзя Куляшова 20-х, 30-х гадоў 20 стагоддзя”.

Г) Паведамленне: “Творчасць пісьменніка перыяду Вялікай Айчыннай вайны”.

Д) Паведамленне: “Першыя пасляваенныя дзесяцігоддзі ў творчасці Аркадзя Куляшова”.

Е) Прэзентацыя буклета: “Імя Аркадзя Куляшова ў інтэрнэт-сетцы. Карысныя спасылкі.

- Вялікі дзякуў за падрыхтаваную інфармацыю. Я думаю, што вам і самім было цікава знайсці і апрацаваць яе. А як вы думаеце, калі і дзе гэтая інфармацыя можа спатрэбіцца вам у далейшым? (адказы вучняў: напрыклад, для падрыхтоўкі нейкага сачынення; для падрыхтоўкі да здачы экзамена па гісторыі Беларусі; урэшце – проста, каб ведаць, што ў нас быў такі слаўны, таленавіты зямляк і ганарыцца гэтым).

- У нас засталася не закранутай тэма: “Музычны лёс твораў Аркадзя Куляшова”. Можа назавеце мне творы Аркадзя Куляшова, якія былі пакладзены на музыку (Песня “Бывай”, “Простыя словы, простыя рэчы”, “Парушыўшы законы прыцягнення” і інш.). Адну з песен мы зараз паслухаем.

1. **Знаёмства з кніжнай выставай. Праца з творамі з мэтай выяўлення тэматыкі творчасці пісьменніка.**

* Цяпер я вас запрашаю ў нашу імправізаваную бібліятэку, дзе для вас падрыхтавана выстава, прысвечаная творчасці Аркадзя Куляшова. Разгледзьце кнігі, патрымайце іх у руках, звярніце ўвагу на назвы зборнікаў.
* Выберыце, калі ласка, для сябе па адной кніжачцы. Прысаджвайцеся на месцы. І хачу прапанаваць вам адгарнуць выбраныя кнігі там, дзе зроблены закладачкі.
* Прачытайце, калі ласка, адзначаныя вершы і вызначце іх тэму. Пра што гэтыя творы. (Выказванні вучняў)
* На аснове інфармацыі, змешчанай у падручніку і той, што вы атрымалі папярэдне, скажыце, якая асноўная тэматыка твораў Аркадзя Куляшова ў розныя гады яго творчай дзейнасці.

Адказы вучняў:

* Асноўная тэматыка твораў Аркадзя Куляшова:
* Тэма моладзі, яе імкненняў і жаданняў;
* Тэма Вялікай Айчыннай вайны;
* Пасляваеннае аднаўленне;
* Тэма Радзімы;
* Тэма гістарычнага мінулага;
* Тэма міру;
* Космас і будучыня.
* Вось такі шырокі спектр тэматыкі ў творчасці Аркадзя Куляшова. Бліжэй вы пазнаёміцеся з творамі пісьменніка дома і на наступных уроках. Запішыце, калі ласка, дамашняе заданне: с. 139-148.

1. **Рэфлексія.**

* Скажыце, мы дасягнулі пастаўленай у пачатку ўрока мэты?
* Такая форма ўрока вам спадабалася? Чаму? (Адказы вучняў).

1. **Завяршэнне (незвычайны момант)**

* Завершыць наш урок-семінар мне хацелася б незвычайна. Памятаеце, у пачатку ўрока я сказала, што наша зямля Магілёўская багатая на таленты? Прыкладаў таму вельмі многа. І вось прама цяпер мы маем магчымасць прысутнічаць пры нараджэнні такого таленту. (Выступленне запрошанай вучаніцы, якая чытае ўласны верш)
* Вялікі дзякуй. Мы жадаем табе поспехаў і натхнення. Ну, а наш семінар на гэтым завершаны, усяго найлепшага.